賦米芾所畫金山圖
作者：李彭
朝代：宋

paragraphs: 憶昔扁舟帆正落，楊子江頭風浪惡。
江心樓臺渾欲沈，不獨能高瓦棺閣。
晚山接天波面平，白鷗去邊鐘磬鳴。
雲昏上頭不可到，往來余懷今未寧。
楚狂澹墨掃絹素，澄神卧遊知處所。
欲披霧牖尋野僧，反向烟汀辨江樹。
新詩葱蒨工於畫，川岑想像高堂掛。
驊騮絕塵走千里，何勞遠處幽并夜。
漸到潯陽不復前，安得仙山來眼邊。
斷非毗耶掌中取，直疑壺公謫處天。
新詩妙畫真有益，張衡南都能畢力。
不如此詩氣崷崒，却使丹青句中識。